b'\n_START_ARTICLE_\nUmjetni\xc4\x8dki studio\n_START_PARAGRAPH_\nUmjetni\xc4\x8dki studio ili atelijer (fra. atelier \xe2\x88\x92 gomila iverica, od kasnolat. astella: iver) je obrtni\xc4\x8dka radionica umjetnika (slikari, fotografi, modni dizajneri, itd.), u u\xc5\xbeem smislu atelijer je radionica likovnih umjetnika ili skupina umjetnika koji rade ili u\xc4\x8de u istoj radionici i uz nju su vezani stilski ili idejno._NEWLINE_U umjetni\xc4\x8dkom studiju  zna\xc4\x8dajna je dobra izlo\xc5\xbeenost dnevnom svjetlu, te se \xc4\x8desto se nalaze na krovu, ili su osvijetljeni naravnim svjetlom sa sjevera ili stropnom rasvjetom, jednoli\xc4\x8dnom tijekom cijeloga dana; velika staklena ploha, koja slu\xc5\xbei kao prozor, obi\xc4\x8dno je pod kutom od 45\xc2\xb0. Atelijer mora biti dovoljno velik tako da umjetnik tijekom rada mo\xc5\xbee promatrati svoje djelo i model iz potrebne udaljenosti. Inventar atelijera: slikarski \xc5\xa1tafelaji, stolovi za potrep\xc5\xa1tine, zastori i paravani (blende) u razli\xc4\x8ditim tonovima, koji slu\xc5\xbee za ude\xc5\xa1avanje intenziteta i smjera osvjetljenja, podiji i praktikabli za smje\xc5\xa1taj modela; neko\xc4\x87 su atelijeri sadr\xc5\xbeavali i predmete umjetni\xc4\x8dkog obrta, stilsko poku\xc4\x87stvo, oru\xc5\xbeje i draperije, koji su slu\xc5\xbeili kao rekviziti za razli\xc4\x8dite aran\xc5\xbemane. _NEWLINE_Studio je \xc4\x8desto i mjesto za samo-prezentacije umjetnika. Neki su atelijeri o\xc4\x8duvani u cijelosti (npr. Delacroixov na Place Furstemberg u Parizu; V. Radau\xc5\xa1a u Zagrebu), a neki su poznati u opisu (Ingresov) ili u likovnim prikazima (npr. G. Courbeta, P. Mignarda, J.-B.-C. Corota, D. Vel\xc3\xa1zqueza, A. Rodina, H. Matissea, P. Picassa i dr.).'